Intia kesäolympialaisissa 2016

Intia osallistui Rio de Janeiron kesäolympialaisiin 2016 112 urheilijan joukkueella. Sen urheilijat osallistuivat yhteensä 15 eri lajiin. Intia on osallistunut jokaisiin olympialaisiin Antwerpenin olympialaisista 1920 lähtien. Kyseessä oli 24. kerta, kun Intia osallistuu kesäolympialaisiin. Intia saavutti Rio de Janeirossa yhteensä kaksi mitalia. P. V. Sindhu sai hopeaa naisten sulkapallon kaksinpelissä. Sindhun saavuttama mitali oli ensimmäinen intialaisen naisen saavuttava olympiamitali. Toisen mitalin saavutti Sakshi Malik, joka oli kolmas naispainin 58 kg sarjassa.
Ammunta.
Ammunnassa Intialla oli 12 edustajaa. Näistä kolme oli naisia ja miehiä yhdeksän. Ainoat loppukilpailuun päässeet olivat Abhinav Bindra, joka oli miesten 10 metrin ilmakiväärin neljäs, ja Jitu Rai, joka oli miesten 10 metrin ilmapistoolin 8.
Golf.
Kolme intialaista golffaria osallistui olympialaisiin. Shiv Chawrasia oli tuloksella 289 (+5) miesten kilpailun 50., ja Anirban Lahiri saman turnauksen 57. tuloksella 294 (+10). Naisten kilpailussa Aditi Ashok oli 41. tuloksella 291 (+7).
Jousiammunta.
Jousiammuntaan osallistui neljä intialaista urheilijaa. Laxmirani Majhi, Deepika Kumari ja Bombayla Devi osallistuivat sekä yksilökilpailuun että naisten joukkuekilpailuun. Joukkuekilpailussa Intia oli kuudes. Majhi oli yksilökilpailun 33. pudoten ensimmäisellä kierroksella, Kumari kuudes voitettuaan ensimmäiset kaksi ottelua, mutta hävittyään kolmannella kierroksella Tan Ya-Tingille, ja Devi 9. voitettuaan kaksi ensimmäistä otteluaan, mutta kolmannella kierroksella hän hävisi Alejandra Valencialle. Atanu Das osallistui miesten yksilökilpailuun. Das voitti kaksi ensimmäistä otteluaan, mutta hävisi kolmannella kierroksella Lee Seung-Yunille. Dasin lopullinen sijoitus oli 9.
Judo.
Judossa Intian ainoa edustaja oli Avtar Singh, joka kilpaili miesten 90 kg sarjassa. Hän hävisi ensimmäisen ottelunsa Popole Misengalle.
Maahockey.
Intialla oli joukkue sekä naisten että miesten turnauksessa. Naisten turnauksessa Intia hävisi alkulohkonsa viidestä ottelusta neljä pelaten vain Japanin kanssa tasan. Naisissa Intia jäi näin turnauksen viimeiseksi joukkueeksi. Miehet voittivat alkulohkossaan Irlannin ja Argentiinan, pelasi tasan Kanadan kanssa ja hävisi Saksalle ja Alankomaille. Oltuaan alkulohkonsa neljäs, pääsi Intia puolivälieriin, jossa se hävisi Belgialle 1–3.
Nyrkkeily.
Nyrkkeilyyn osallistui kolme intialaista nyrkkeilijää. Kaikki nyrkkeilijät olivat miehiä. Shiva Thapa otteli 56 kg sarjassa. Thapa hävisi heti ensimmäisen ottelun kuubalaiselle Robeisy Ramírezille, joka voitti myös kääpiösarjan olympiakultaa. Manoj Kumar otteli 64 kg sarjassa. Kumar voitti ensimmäisessä ottelussaan liettualaisen Evaldas Petrauskasin, mutta toisessa ottelussa uzbekistanilainen Fazliddin Gaibnazarov voitti Kumarin. Vikas Krishan Yadav nyrkkeili 75 kg sarjassa. Yadav voitti kahdessä ensimmäisessä ottelussaan yhdysvaltalaisen Charles Conwellin ja turkkilaisen Önder Şipalin. Puolivälierissä uzbekistanilainen Bektemir Melikuziev voitti Yadavin.
Paini.
Seitsemän intialaista painijaa osallistui Rion olympialaisiin. Miesten vapaapainin 57 kg sarjassa Sandeep Tomar hävisi neljännesvälierissä venäläiselle Viktor Lebedeville. 65 kg sarjassa Yogeshwar Dutt hävisi karsintakierroksella mongolialaiselle Ganzorigiin Mandakhnaranille. Miesten kreikkalais-roomalaisessa painissa Ravinder Khatri hävisi 85 kg sarjassa unkarilaiselle Viktor Lőrincz, ja Hardeep Singh 98 kg sarjassa turkkilaiselle Cenk İldemille. Kumpikin tappio tuli neljännesvälierissä. 
Naisten vapaapainissa Vinesh Phogat kilpaili 48 kg sarjassa. Hän voitti neljännesvälierissä romanialaisen Alina Vuc, mutta hävisi puolivälierissä kiinalaiselle Sun Yananille. 53 kg sarjassa otteli Babita Kumari. Kumari hävisi neljännesvälierissä kreikkalaiselle Maria Prevolarakille. Sakshi Malik kilpaili 58 kg sarjassa. Karsintakierroksella hän voitti ruotsalaisen Johanna Mattssonin ja neljännesvälierissä Mariana Cherdivaran. Puolivälierissä hän hävisi Valeria Koblovalle, mutta koska Koblova pääsi loppuotteluun, pääsi Malik keräilyeriin. Keräilyerien toisella kierroksella hän voitti mongolialaisen Pürevdorjiin Orkhonin. Pronssiottelussa Malik voitti kirgiisialaisen Aisuluu Tynybekova 3–1.
Painonnosto.
Painonnostossa Saikhom Mirabai Chanu ei saanut tulosta naisten 48 kg sarjassa. Miesten 77 kg sarjassa Sathish Sivalingam sai tempauksessa tuloksen 148 kg ja työnnössä 181 kg, jotka riittivät kokonaiskilpailun sijalle 11.
Pöytätennis.
Neljä intialaista urheilijaa osallistui pöytätenniksen kaksinpeleihin. Miesten kaksinpeliin osallistuivat Sharath Kamal Achanta ja Soumyajit Ghosh. Achanta hävisi ensimmäisen ottelunsa romanialaiselle Adrian Crișanille. Ghosh hävisi ensimmäisen kierroksen ottelunsa Padasak Tanviriyavechakulille. Myös naisissa kumpikin hävisi ensimmäisen kierroksen ottelunsa. Manika Batra hävisi puolalaiselle Katarzyna Grzybowskalle ja Mouma Das romanialaiselle Daniela Dodeanille.
Soutu.
Intialla oli yksi edustaja soudussa. Miesten yksikössä Dattu Baban Bhokanal oli 13.
Sulkapallo.
Sulkapallossa Intialla oli seitsemän urheilijan edustus. Naisten kaksinpeliin osallistuivat Saina Nehwal ja Pusarla Sindhu. Nehwal voitti alkulohkossaan yhden ottelun ja hävisi yhden ottelun jääden lohkossaan toiseksi eikä päässyt pudotuspeleihin. Sindhu voitti alkulohkonsa kummatkin ottelun. Neljännesvälierissä hän voitti Tai Tzu-Yingin. Puolivälierissä Sindhu voitti kiinalaisen Wang Yihanin erin 2–0. Välierissä Sindhu voitti erin 2–0 japanilaisen Nozomi Okuharan. Loppuottelussa Sindhu voitti ensimmäisen erän, mutta espanjalainen Carolina Marín voitti kaksi seuraavaa erää. Sindhun hopeamitali oli ensimmäinen intialaisen naisen voittama mitali. Nelinpelissä pari Jwala Gutta ja Ashwini Ponnappa hävisivät kaikki kolme alkulohkonsa ottelua.
Miehissä Srikanth Kidambi osallistui kaksinpeliin. Hän voitti alkulohkonsa kummatkin ottelut. Neljännesvälierissä Kidambi voitti tanskalaisen Jan Ø. Jørgensenin erin 2–0, mutta puolivälierissä kiinalainen olympiavoittaja Lin Dan voitti Kidambin erin 2–1. Nelinpelissä Manu Attri ja B. Sumeeth Reddy voittivat alkulohkossaan yhden ottelun, mutta hävisivät kaksi ottelua. Intialaispari oli alkulohkonsa neljäs eikä päässyt pudotuspeleihin.
Tennis.
Intialla oli edustus kaikissa kolmessa nelinpelissä. Miesten nelinpelissä Rohan Bopanna ja Leander Paes hävisivät puolalaisille Łukasz Kubotille ja Marcin Matkowskille ensimmäisellä kierroksella. Naisten nelinpelissä Sania Mirza ja Prarthana Thombare hävisivät ensimmäisellä kierroksella kiinalaisparille Peng Shuai–Zhang Shuaille. Sekanelinpelissä Bopanna ja Mirza pääsivät aina pronssiotteluun, jossa he hävisivät Radek Štěpánekille ja Lucie Hradeckálle.
Uinti.
Intialla oli kahden urheilijan edustus uinnissa. Sajan Prakash oli miesten 200 metrin perhosuinnissa alkuerien 28. ajalla 1.59,37. Shivani Kataria oli naisten 200 metrin vapaauinnin alkuerien 41. ajalla 2,09.30. Kumpikaan ei päässyt välieriin.
Voimistelu.
Ainoa intialaisurheilija, joka osallistui voimisteluun oli Dipa Karmakar, joka kilpaili naisten telinevoimistelussa. Karmakar oli kokonaiskilpailun 51, mutta hypyissä hän oli ensin karsintojen 8. tuloksella 14,850 ja loppukilpailussa 4. tuloksella 15,066.
Yleisurheilu.
Yleisurheiluun osallistui 28 urheilijaa. Pois lukien maraton- ja kävelykilpailut ainoa loppukilpailupaikan saanut urheilija oli Lalita Babar, joka oli naisten 3 000 metrin estejuoksukilpailun 10. Miehissä paras sijoitus oli 13., jonka saavutti Manish Singh miesten 20 km kävelyssä.